
Evropski parlament,
–	ob upoštevanju predloga Komisije Evropskemu parlamentu in Svetu (COM(2024)0023),
–	ob upoštevanju člena 294(2) ter členov 114 in 207 Pogodbe o delovanju Evropske unije, na podlagi katerih je Komisija podala predlog Parlamentu (C9‑0011/2024),
–	ob upoštevanju člena 294(3) Pogodbe o delovanju Evropske unije,
–	ob upoštevanju mnenja Evropskega ekonomsko-socialnega odbora z dne 10. julija 2024[footnoteRef:1], [1: 	UL C, C/2024/6027, 23.10.2024, ELI: http://data.europa.eu/eli/C/2024/6027/oj.] 

–	ob upoštevanju mnenja Odbora regij z dne 20. novembra 2024[footnoteRef:2], [2: 	UL C, C/2025/290, 24.1.2025, ELI: http://data.europa.eu/eli/C/2025/290/oj.] 

–	ob upoštevanju začasnega dogovora, ki ga je odobril pristojni odbor na podlagi člena 75(4) Poslovnika, in zaveze predstavnika Sveta v pismu z dne 10. februarja 2026, da bo odobril stališče Evropskega parlamenta v skladu s členom 294(4) Pogodbe o delovanju Evropske unije,
–	ob upoštevanju člena 60 Poslovnika,
–	ob upoštevanju mnenj Odbora za ekonomske in monetarne zadeve, Odbora za industrijo, raziskave in energetiko, Odbora za notranji trg in varstvo potrošnikov ter Odbora za promet in turizem,
–	ob upoštevanju poročila Odbora za mednarodno trgovino (A10‑0061/2025),
1.	sprejme stališče v prvi obravnavi, kakor je določeno v nadaljevanju[footnoteRef:3]; [3: 	To stališče nadomesti spremembe, sprejete 8. maja 2025 (Sprejeta besedila, P10_TA(2025)0102).] 

2.	odobri skupno izjavo Evropskega parlamenta in Komisije, priloženo tej resoluciji, ki bo objavljena v seriji C Uradnega lista Evropske unije;
3.	poziva Komisijo, naj mu zadevo ponovno predloži, če svoj predlog nadomesti, ga bistveno spremeni ali ga namerava bistveno spremeniti;
4.	naroči svoji predsednici, naj stališče Parlamenta posreduje Svetu, Komisiji in nacionalnim parlamentom.

PRILOGA K ZAKONODAJNI RESOLUCIJI
Izjava Evropskega parlamenta in Komisije o potrebi po nadaljnjem ukrepanju v zvezi s tujimi naložbami in gospodarsko varnostjo[footnoteRef:4] [4: 	Ta izjava je bila dogovorjena v okviru sprejetja Uredbe (EU) 2026/1386 Evropskega parlamenta in Sveta z dne 17. junija 2026 o pregledu tujih naložb v Uniji ter razveljavitvi Uredbe (EU) 2019/452 (UL L, 2026/1386, 26.6.2026, ELI: http://data.europa.eu/eli/reg/2026/1386/oj).] 

Evropski parlament in Komisija se strinjata, da mora Unija ostati privlačen prostor za poslovanje in zagotoviti, da bodo tuje naložbe, zlasti v strateških sektorjih, prispevale h gospodarski rasti in konkurenčnosti.
Vendar se instituciji zavedata, da bi lahko nekatere naložbe povzročile strateške odvisnosti in ogrozile odpornost notranjega trga. Če bi šel razvoj v to smer, bi lahko oslabil gospodarsko varnost Unije ter ogrozil njeno tehnološko prednost, gospodarsko odpornost in zmožnost ustvarjanja delovnih mest.
Zato instituciji menita, da je prednostna naloga oceniti in sprejeti potrebne nadaljnje ukrepe na ravni Unije za obravnavanje takih tveganj in zaščito gospodarske varnosti Unije in zagotoviti, da tuje naložbe v Uniji ne bodo povečale strateških odvisnosti ali tehnoloških vrzeli.
Komisija namerava prevzeti pobudo za določitev ciljno usmerjenih pogojev za vhodne tuje naložbe v skrbno opredeljenih strateških sektorjih v skladu z mednarodnimi zavezami Unije, da bi se povečala konkurenčnost industrije Unije in obravnavala navedena tveganja.
Evropski parlament je seznanjen s to zavezo in je pripravljen v celoti izvajati svojo vlogo sozakonodajalca ter pravočasno obravnavati vsak tak predlog.

